**Halubajski zvončari**

*Sako leto na Antonju*

*Kada pusni rog zatrubi,*

*Halubje se moje zbudi!*

U narodu postoji legenda da su se prvi zvončari pojavili kada su Turci došli do Grobničkog polja. Da bi ih potjerali, pastiri su se ogrnuli ovčjim kožama i na glavu stavili životinjsku glavu – masku. Glasno i snažno udarali su velikim zvonima, mahali bačukama i tako ih otjerali.

Na glavi maškara – životinjska glava, oko pojasa obješeno veliko teško zvono. Na leđima ovčja koža preko mornarske majice. Bijele hlače s crvenom crtom, ugurane u debele bijele vunene čarape ili kopice. Oko vrata crvena marama koja skuplja znoj. Raširene ruke u kojima se ponosno uzdiže bačuka ili balta. Oni su ponos našeg zavičaja, naša kulturna baština.

Halubje je kraj u istočnom dijelu Kastavštine, u okolici Rijeke. To je lijep i pitom kraj s puno malih sela i mjestašca u kojima su očuvani lijepi narodni običaji. Halubje je dobilo ime po malim kamenim kućicama (halubama) u koje su se skrivali pastiri za nevremena.

Svake godine sredinom siječnja na Antonju, kad se začuje zvuk pusnoga roga, ponovno se prisjetim koliko sam sretan i ponosan na tradiciju i običaje mojega kraja, u kojem sam rođen i u kojem odrastam. U našem zavičaju tada nastupi peto godišnje doba, vrijeme karnevala, kada zreli, visoki i snažni ljudi obuku svoju masku i krenu u pohode obližnjim mjestima pa svojom glasnom zvonjavom tjeraju zlo i najavljuju ljepše dane. I danas se čuvaju naši „pusni običaji”. Na čelu je pust, mladići feštari, lik medvjeda, vraga i mladići jajari koji skupljaju jaja za zajedničku večeru.

Zvončari idu od mjesta do mjesta i uveseljavaju stanovnike našeg kraja. Poseban je pusni utorak kada od ranog jutra kreću u svoj tradicionalni obilazak po već odavna poznatoj ruti. Tradicionalno, prvo odmorište im je „vela šterna” u mojem selu, blizu moje kuće, gdje ih domaćini dočekaju s fritulama, kolačima i sokovima za okrepu. Tamo bih i ja, još kao mali, došao s mamom, s uzbuđenjem ih čekao, netremice gledao njihov hod i slušao zvonjavu. I danas tako nastavljam.

Nakon što toga dana uz glasnu zvonjavu obiđu cijeli kraj i otjeraju zlo i nevolju iz svakog kutka, okupe se u centru Halubja, na Brege, i uz mnoštvo svjedoka, nas mještana, a i puno drugih ljudi koji dođu uživati i sudjelovati u toj tradiciji, paljenjem pusta, krivca za sve nevolje i zla, unište i spale sve loše i najave bolje dane. U svemu je tome jedan od najljepših trenutaka kada zvončari naprave zvončarsko kolo i svojom glasnom i zaglušujućom zvonjavom stvore posebnu čaroliju koja dirne srca naših stanovnika. Oni nam uvijek svojim dolaskom donose duh starih vremena, prikazuju lijepe stare običaje uz poruku da se tradicija mora poštovati i njegovati. Obilaze kastavska sela, a na kraju Opatiju i svojom snažnom zvonjavom i zvončarskim kolom zatvaraju nadaleko poznat Riječki karneval.

Halubajski zvončari i njihovo njegovanje tradicije i običaja prepoznato je i priznato i izvan našeg kraja pa su Halubajski zvončari uvršteni na UNESCO-ovu listu nematerijalne kulturne baštine svijeta.

Vjerujem da će tako biti uvijek jer svake godine ih je sve više, a posebno me raduje što ima i malih zvončara koji se od malena uče voljeti običaje svojega kraja. Siguran sam da se naši običaji i tradicija neće zaboraviti pa zato ponosno kažemo: „Naša tradicija neće se zatrt i Halubajski zvončar vavek će va našin srcin bit!”

Matej Kovač

4. a razred

OŠ Nikola Tesla

Mentorica: Sunčica Gačić